Διερεύνηση της οργανωτικής ικανότητας και της ποιότητας υπηρεσιών των αθλητικών συλλόγων για άτομα με αναπηρία στην Ελλάδα
Authors: Γραικίνης-Ευαγγελινός Πέτρος 
Published: September 2021

Η ισότιμη συμμετοχή ατόμων με αναπηρία (ΑμεΑ) σε δραστηριότητες, παραμένει κυρίαρχο ζήτημα που σχετίζεται άμεσα με την εφαρμογή κανόνων και πολιτικών για την οργάνωση και διαχείριση αθλητικών συλλόγων (ΑΣ) για ΑμεΑ. Με γνώμονα την παραδοχή αυτή, η παρούσα έρευνα επιχειρεί να αναδείξει, την οργάνωση και δράση του προσαρμοσμένου αθλητισμού, και τις διαρθρωτικές εξελίξεις αναφορικά με την παροχή υπηρεσιών σε Α.Σ ΑμεΑ στην Ελλάδα. Η ποιότητα υπηρεσιών άλλωστε, αποτελεί έναν από τους σημαντικότερους παράγοντες που μπορεί να επηρεάσει την επιλογή παραμονής ενός μέλους σε έναν οργανωμένο ΑΣ αλλά και στη μακροπρόθεσμη κερδοφορία του. Ο σκοπός της παρούσας έρευνας ήταν η αξιολόγηση της αντιλαμβανόμενης οργανωτικής Ικανότητα (ΟΙ) των ΑΣ και της αντιλαμβανόμενης ποιότητας υπηρεσιών (ΠΥ) των αθλητών με αναπηρία. Για την αξιολόγησητης ΟΙ των Α.Σ χρησιμοποιήθηκε το μοντέλο πέντε διαστάσεων των Hall και συν. (2003) έτσι όπως έχει προσαρμοστεί από τους Wicker και Breuer (2011) σε 34 (Ν=34) διοικητικά στελέχη των εν λόγω συλλόγων. Η ΠΥ αντίστοιχα αξιολογήθηκε από 136 (Ν=136) αθλητές-μέλη των συλλόγων της έρευνας μέσω της κλίμακας αντιλαμβανόμενης ποιότητας υπηρεσιών τριών διαστάσεων των Brady και Cronin (2001). Από την καταγραφή των αντιλήψεων των μελών προκύπτουν στοιχεία για δυνατότητες εξέλιξης και βελτίωσης των ΑΣ, αλλά και εύρεση και αντιμετώπιση σχετικών ελλειμμάτων. Όσον αφορά στην ανάλυση δημογραφικών στοιχείων, των δύο κλιμάκων,χρησιμοποιήθηκε περιγραφική στατιστική. Για την ανάλυση απαντήσεων των διοικητικών στελεχών στο μοντέλο πέντε διαστάσεων της ΟΙ, ακολουθήθηκε αποκωδικοποίηση και έλεγχος της ομοιογένειας των απαντήσεων στο σύνολο των δεδομένων. Για την κλίμακα ποιότητας υπηρεσιών και τον έλεγχο δομικής εγκυρότητας έγινε διερευνητική παραγοντική ανάλυση. Στην περίπτωση κατηγορικών μεταβλητών χρησιμοποιήθηκαν πίνακες συχνοτήτων. Η επίδραση του παράγοντα ηλικία στην ΠΥ, εξετάστηκε με ανάλυση διακύμανσης (ANOVA), ενώ ακολούθησαν posthoc αναλύσεις για την εύρεση στατιστικά σημαντικών διαφορών. Για τη σύγκριση μέσων όρων των παραγόντων φύλο και τύπος αναπηρίας ακολούθησε παραμετρικό τεστ (Independent sample-t-test). Σύμφωνα με τα αποτελέσματα, οι ΑΣ για ΑμεΑ που αξιολογήθηκαν στην παρούσα έρευνα απασχολούν κατά μέσο όρο μικρό αριθμό υπαλλήλων (1-7 άτομα) ενώ καταμετρήθηκαν συνολικά πέντε (5) διαφορετικές θέσεις στη διοίκηση. Όσον αφορά στο σκέλος της οργανωτικής ικανότητας, διαπιστώθηκε ότι οι ΑΣ εμφανίζουν χαρακτηριστικά απλής δομής με βάση την ταξινόμηση του Mintzberg (1979). Από τα αποτελέσματα προκύπτει επίσης, ένας σημαντικός αριθμός νεοεισερχόμενων αθλητών-μελών, που ξεκίνησε να αθλείται στους εν λόγω Α.Σ τα τελευταία 2 χρόνια, γεγονός που αποδεικνύει, ότι γίνεται μία αρκετά σωστή και συγκροτημένη προσπάθεια τόσο στον τομέα της προώθησης, ενημέρωσης όσο και στην παροχή άθλησης. Απορίας άξιο είναι το γεγονός ότι, δεν αποτέλεσε βασική προϋπόθεση ο παράγοντας προσβασιμότητα και εγκαταστάσεις, στην επιλογή ενός ΑΣ από τους αθλητές, παράγοντες που βρίσκονται σε άμεση συνάρτηση με το κομμάτι της αναπηρίας και ταυτόχρονα τη διευκόλυνση τους. Από τις απαντήσεις επίσης των αθλητών στις τρεις διαστάσεις της ΠΥ, προκύπτει ότι το έργο της διοίκησης ήταν σημαντικό και υπάρχει καλό επίπεδο αποτελεσματικότητας. Ο παράγοντας ηλικία δείχνει να επιδρά σημαντικά στην αντίληψη των αθλητών αναφορικά με την παροχή ΠΥ, ενώ ο παράγοντας φύλο δείχνει να ασκεί μεγαλύτερη επίδραση στους άνδρες. Τέλος, όσον αφορά στην επίδραση του παράγοντα τύπος αναπηρίας, παρατηρήθηκαν σημαντικές διαφορές μόνο στη διάσταση προσωπικό, καθώς οι αθλητές με εκ’γενητής αναπηρία εμφάνισαν υψηλότερο μέσο όρο διακύμανσης από τους αθλητές με επίκτητη. Συμπερασματικά,οι αθλητές δείχνουν να εστιάζουν περισσότερο, στην εξειδίκευση του προσωπικού των Α.Σ εκφράζοντας με αυτό τον τρόπο την επίδραση του στην ΠΥ.